A BIZOTTSÁG HATÁROZATA
(2008. június 18.)
a 2006-os németországi klasszikus sertéspestis elleni küzdelem biztonsági intézkedéseinek keretében felmerült kiadásokhoz történő közösségi pénzügyi hozzájárulás megállapításáról
(az értesítés a C(2008) 2722. számú dokumentummal történt)
(Csak a német nyelvű szöveg hiteles.)
(2008/483/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az állat-egészségügyi kiadásokról szóló, 1990. június 26-i 90/424/EGK tanácsi határozatra (1) és különösen annak 3. cikke (3) és (5) bekezdésére,
mivel:
(1)
A 90/424/EGK határozat meghatározza azokat az eljárásokat, amelyek a konkrét állat-egészségügyi intézkedésekhez - köztük a biztonsági intézkedésekhez - történő közösségi pénzügyi hozzájárulást szabályozzák. A klasszikus sertéspestis lehető leggyorsabb felszámolását elősegítendő a Közösségnek pénzügyileg hozzá kell járulnia a tagállamok által viselt támogatható kiadásokhoz. Az említett határozat 3. cikke (5) bekezdésének első francia bekezdése állapítja meg azokat a százalékos szabályokat, amelyeket a tagállamoknál felmerült költségekre kell alkalmazni.
(2)
A Bizottság 349/2005/EK rendelete (2) szabályokat állapít meg a 90/424/EGK tanácsi határozat bizonyos járványos állatbetegségek elleni biztonsági intézkedéseinek és az azok felszámolására irányuló kampány közösségi finanszírozására. A rendelet 3. cikke lefekteti a közösségi pénzügyi támogatásra alkalmas kiadásokra vonatkozó szabályokat.
(3)
A 2006-os németországi klasszikus sertéspestis felszámolásához nyújtott közösségi pénzügyi hozzájárulásról szóló, 2006. november 14-i 2006/777/EK bizottsági határozat (3) közösségi pénzügyi hozzájárulást biztosított Németországnak a klasszikus sertéspestis elleni küzdelemre irányuló, 2006-os biztonsági intézkedések kapcsán felmerült költségekhez. A határozattal összhangban megtörtént az első, 5 000 000 EUR összegű részlet folyósítása.
(4)
Németország 2006. december 6-án hivatalos visszatérítési kérelmet nyújtott be a 349/2005/EK bizottsági rendelet 7. cikkének (1) és (2) bekezdése szerint.
(5)
A Bizottság 2007. április 23-27. helyszíni ellenőrzést tartott a 349/2005/EK bizottsági rendelet 10. cikkének megfelelően. A Bizottság észrevételeiről, a támogatható kiadások kiszámításának módjáról és a végső következtetésekről 2008. február 6-án kelt levélben tájékoztatta Németországot.
(6)
A közösségi pénzügyi hozzájárulás kifizetésének az a feltétele, hogy a tervezett fellépéseket ténylegesen végrehajtották, és a hatóságok az összes szükséges információt átadták a meghatározott határidőn belül.
(7)
A német hatóságok teljes mértékben eleget tettek a 90/424/EGK határozat 3. cikkének (2) bekezdésében és a 349/2005/EK rendelet 7. cikkében előírt technikai és adminisztratív kötelezettségeiknek.
(8)
Tekintettel a fentiekre, most meg kell állapítani a 2006-os németországi klasszikus sertéspestis felszámolása kapcsán felmerülő támogatható kiadásokhoz történő közösségi pénzügyi támogatás teljes összegét.
(9)
Az ebben a határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A Németországnak nyújtott közösségi pénzügyi hozzájárulás
A 2006-os németországi klasszikus sertéspestis felszámolása kapcsán felmerülő kiadásokhoz történő közösségi pénzügyi hozzájárulás teljes összegét 8 315 827,65 EUR-ban állapítják meg.
2. cikk
A kifizetésre vonatkozó szabályok
A közösségi pénzügy hozzájárulás fennmaradó összegét 3 315 827,65 EUR-ban állapítják meg.
3. cikk
Címzett
Ennek a határozatnak a címzettje a Németországi Szövetségi Köztársaság.
Kelt Brüsszelben, 2008. június 18-án.